**Kvalitatívne vyhodnotenie stavu realizácie NP Podpora profesijnej orientácie žiakov základnej školy na odborné vzdelávanie a prípravu prostredníctvom rozvoja polytechnickej výchovy zameranej na rozvoj pracovných zručností a práca s talentami**

**Analytické posúdenie udržateľnosti a dopadu projektov z hľadiska širších socioekonomických účinkov**

Štátny inštitút odborného vzdelávania (ŠIOV) realizoval národný projekt spolufinancovaný zo zdrojov ESF s názvom „Podpora profesijnej orientácie žiakov ZŠ na OVP prostredníctvom rozvoja polytechnickej výchovy zameranej na rozvoj pracovných zručností a práca s talentami“ od 9. apríla 2013 do 31. decembra 2015. Realizácia národného projektu bola rozdelená do troch hlavných aktivít.

V aktivite A1.1. zameranej na podporu polytechnickej výchovy, sme dodali vybavenie odborných učební fyziky, techniky a bio-chémie na 49 pilotných základných škôl rovnomerne v rámci Konvergencie mimo BSK. Pripravili a zrealizovali sme 3 programy inovačného kontinuálneho vzdelávania s využitím nových, moderných foriem a metód vzdelávania na uvedené predmety so zameraním na podporu praktických zručností – viac praxe do vyučovania.

Aktivita A2.1. bola zameraná na podporu profesijnej orientácie žiakov ZŠ na OVP. Na základe spracovanej Analýzy problémov vedúcich k nízkemu záujmu žiakov základných škôl o odborné vzdelávanie a prípravu na stredných odborných školách sme spracovali Návrh koncepcie riešenia problémov vedúcich k nízkemu záujmu žiakov ZŠ o OVP a vytvorili nástroj na identifikáciu profesijnej orientácie žiakov ZŠ. Prínosom nástroja je zavedenie nového systému profesijnej orientácie žiakov základnej školy. Nástroj na identifikáciu profesijnej orientácie žiakov ZŠ sme uviedli do prevádzky na 500 vybraných ZŠ – 49 pilotných a 451 nepilotných. Pripravili a zrealizovali sme aktualizačné kontinuálne vzdelávanie pre učiteľov venujúcich sa profesijnej orientácii s využitím inovatívnych foriem a metód výučby so zameraním pripraviť žiaka ZŠ na rozhodnutie o budúcej kariére na pilotných aj nepilotných ZŠ.

Aktivita A3.1. bola zameraná na podporu profesijnej orientácie žiakov ZŠ na OVP prostredníctvom zapojenia žiakov do odborných súťaží. Zrealizovali sme dva ročníky odborných súťaží pre žiakov ZŠ a SOŠ, pripravili a zrealizovali program inovačného kontinuálneho vzdelávania pre učiteľov venujúcich sa talentovanej mládeži.

Materiálne vybavenie odborných učební zodpovedá trendom 21. storočia a žiaka ďaleko viac motivuje a tým aj zlepšuje vzťah k jednotlivým predmetom, polytechnickej výchove všeobecne a samozrejme podporuje rozvoj pracovných zručností. Z dotazníkov učiteľov a žiakov, s ktorými sme pracovali počas projektu ale pracujeme aj po skončení v rámci udržateľnosti vyplýva, že učitelia „na hodinách pozorujú väčšiu aktivitu i záujem zo strany detí“.

Projekt poskytol materiálne zabezpečenie troch učební najmodernejšími pomôckami na  49 pilotných základných školách v siedmich krajoch SR mimo BSK, čo zabezpečilo vyššiu motiváciu a lepší vzťah žiakov k predmetom fyzika, technika, biológia a chémia. Žiaci vyučovanie s využitím viac experimentov, viac praxe, prijímajú o to pozitívnejšie, o čo viac sa približuje reálnemu životu. Účasťou všetkých 500 pilotných aj nepilotných zapojených ZŠ v projekte sa základným školám podarilo zaktivizovať spoluprácu so strednými odborným školami a miestnymi firmami aj prostredníctvom odborných súťaží, v ktorých žiaci ZŠ aktívne spolupracujú so žiakmi zo SOŠ.

Učiteľom, rodičom ako aj širokej verejnosti je už zrejmé, že poznanie základných fyzikálnych a prírodných javov je nevyhnutným predpokladom pre ich využitie nielen v technickej praxi , ale aj v iných oblastiach ľudskej činnosti ako je medicína, materiálové inžinierstvo, informácie... Žijeme v čase, keď každý  človek, starý, mladý, dieťa, využíva vymoženosti techniky v zamestnaní ale aj v súkromnom živote. Deti od materskej škôlky môžeme vidieť so smartfónom alebo s tabletom. Mladí ľudia by mali aktívne poznávať zákonitosti  biológie, chémie, fyziky, matematiky, ktoré sú základnými zdrojmi  pre nové technológie a  technické objavy, bez ktorých už nie je možné  existovať. Vývoj nemožno zastaviť, ale je potrebné stavať na základoch poznania.

Dôsledným vysvetľovaním  a pedagogickým majstrovstvom s využitím dodaných pomôcok by mal každý učiteľ  ukázať žiakom cestu pri voľbe povolania s jasnou motiváciou - byť uplatniteľný v súkromnom sektore alebo v zamestnaneckom živote a v každej oblasti života spoločnosti.

V Bratislave 14. marca 2016 Gabriela Horecká

Projektový manažér NP